M. Sabolová, poslankyňa: (2002-05-16):
Druhá záležitosť, na ktorú by som chcela upozorniť, a to, čo tu už tiež zaznelo vo vystúpeniach, sú možno aj ceny jednotlivých zdravotníckych zariadení, ktoré idú do privatizácie. My vieme mnohokrát, že tie zariadenia sú v stave už neúnosnom a veľakrát investícia na niektoré zariadenia je oveľa väčšia možno ako hodnota celého zariadenia, ale ruku na srdce, musíme si povedať, že mnohé z týchto zariadení skutočne sú ponúkané za ceny, nehnuteľnosť a minimálne pozemok, na ktorom tá nehnuteľnosť stojí, majú väčšiu hodnotu, ako je ponúkaná cena. Z toho dôvodu aj potom budem žiadať doplnenie uznesenia. Tretia poznámka je k tomu. Ak pustíme do privatizácie zdravotnícke zariadenia a prejdú privatizáciou, je povinný rezort ministerstva zdravotníctva aj dosledovať, aj keď privatizáciu uskutočňuje ministerstvo privatizácie a Fond národného majetku, ale ponúkané zariadenie ide vždy z ministerstva zdravotníctva, aby bola kontrola nad tým, ako sú dodržiavané aj zmluvné vzťahy v zariadeniach, ktoré boli sprivatizované. Tu poviem konkrétny príklad, o ktorom sme tu už hovorili mnohokrát a ktorý sa ťahá cez Fond národného majetku a ministerstvo zdravotníctva, sú to Pavlovce, kde nie je možné, že dnes je rok po privatizácii zariadenia a lekár ešte stále nemôže vstúpiť do zariadenia. Ponuka od majiteľa, tiež lekára, ktorý sprivatizoval toto zariadenie na prenájom, je neúmerne vysoká a nespĺňa základné pravidlá, ktoré zo zákona plynú na uzatváranie nájomných zmlúv a myslím si, že aj keď nie som zdravotníčka, aj keď nie som ekonómka, ale nemôžu pracovníci jednotlivých rezortov zo mňa urobiť hlupáka, že tomu nerozumiem. Myslím si, že ak je vecné bremeno, je povinný s ním uzatvoriť zmluvu v zmysle zákonom stanovených podmienok o prenájme nebytových priestorov alebo prenájme na zdravotnícke účely. Preto žiadam, pán minister, aby boli tieto zmluvy, ktoré boli pouzatvárané na privatizáciu, aby boli aj kontrolované z rezortu, pretože viete veľmi dobre, sú tu vzťahy, ktoré nie sú možno dobré ani v tejto zdravotníckej obci, občania nemajú dostatočnú veľakrát statočnosť na to, aby sa sťažovali v komore, ak sú porušované ich práva. A tu ešte, keď spomínam toto konkrétne zariadenie, aj tu verejne poviem, budem sa sťažovať a budem žiadať Všeobecnú zdravotnú poisťovňu o prešetrenie veci, pretože som bola osobne minulý týždeň v Pavlovciach a na vstupných dverách zariadenia je tabuľa: Toto zariadenie je súkromné. Ak chcete byť ošetrení musíte sa stotožniť s cenníkom, ktorý leží v čakárni. V prípade, že nesúhlasíte s cenníkom, ktorý je uložený v čakárni gynekologickej ambulancie, nevstupujte ani do tohto zariadenia. Mám fotografiu z tohto zariadenia a budem žiadať vyvodiť z toho vážne dôsledky, pretože aj všetky ostatné poisťovne, ale hlavne Všeobecná zdravotná, pretože vieme, aké zloženie obyvateľstva je v tejto obci, čiže dá sa povedať, skoro väčšina obyvateľov je poistených vo Všeobecnej zdravotnej poisťovni. Nie je možné, aby privatizér, tak to poviem pánu doktorovi, si vynucoval platby za služby, ktoré by týmto občanom mali byť poskytnuté bezplatne. Nehovorím o výkonoch, ktoré sú nad rámec. Toto bolo trošku mimo kontextu, ale súvisí s tým, že musíme robiť kontrolu, pretože, bohužiaľ, ľudia, ak nadobudnú majetok, zabudnú na to, že aj ten kolega je lekár, aj ten kolega by sa mal správať minimálne eticky nielen vo svojej profesii, ale v ľudských vzťahoch. Teraz poviem už len návrh na uznesenie, pretože v spoločnej správe je uznesenie, ktoré znenie len berie na vedomie a žiada vládu vyňať zo zoznamu. To, čo je v tej časti spoločnej správy, je záležitosť uznesenia výboru, a tým pádom, ak to nebude uznesenie Národnej rady, predkladám písomne návrh uznesenia, kde Národná rada žiada vládu Slovenskej republiky predložiť do Národnej rady zoznam všetkých zdravotníckych zariadení z prvej a druhej etapy privatizácie, ktoré boli doteraz sprivatizované s uvedením ponukovej ceny a skutočne uzatvorenej zmluvnej ceny pre jednotlivé zdravotnícke zariadenia. Termín 31. máj 2002. A žiadam, aby tento materiál bol prerokovaný ešte na budúcej schôdzi Národnej rady. A v druhom žiada vládu Slovenskej republiky predložiť do Národnej rady zoznam zdravotníckych zariadení, ktoré podľa kompetenčného zákona prejdú od 1. januára 2003 na obce a vyššie územné celky, ktoré budú pretransformované na neziskové verejnoprospešné inštitúcie a ktoré budú sprivatizované. Vieme dnes, že obce, mestá a skupiny ľudí, ktoré mali záujem o zdravotnícke zariadenia, na neziskové verejnoprospešné organizácie dali žiadosť na ministerstvo. Čiže už dnes existuje zoznam týchto zariadení a bolo by dobre, aby sme tieto veci dostali a minimálne aby výbor sa tým zaoberal, lebo uvidíme, či vôbec budeme na júnovej, júlovej schôdzi mať ešte fyzicky čas. Ale myslím si, že kompetentne výbor vie k tomu zaujať stanovisko a čím transparentnejšie budú tieto veci vykonávané, tým viac zabránime aj nekalým úmyslom mnohých tých, ktorí by sa za privatizáciu týchto zariadení chceli skryť. Ďakujem veľmi pekne.